ผลงานดร.ณรงค์ชัยขี่พายุ ทะลุฟ้า
ดร.ณรงค์ชัย อัครเศรณี เป็นอดีตรัฐมนตรีชุดถูกปรับออก ที่น่าพูดถึงด้านผลงานในฐานะรัฐมนตรีว่าการกระทรวงพลังงานจริงๆ
21 ส.ค. 2558

ดร.ณรงค์ชัย อัครเศรณี เป็นอดีตรัฐมนตรีชุดถูกปรับออก ที่น่าพูดถึงด้านผลงานในฐานะรัฐมนตรีว่าการกระทรวงพลังงานจริงๆ
เวลาน้อยแค่ 1 ปี แต่ขับเคลื่อนภารกิจสำคัญๆ ของกระทรวงได้มากมาย ครบเครื่องทั้งเรื่องฝีมือและความกล้าหาญชนิดไม่เกรงกลัวหน้าอินทร์หน้าพรหมใด
ผลงานเชิงประจักษ์ที่สุดก็คือ การปรับโครงสร้างราคาพลังงาน ที่บิดเบือนและสร้างความไม่เป็นธรรมต่อประชาชนผู้บริโภคมานาน
การปรับราคาก๊าซทั้งก๊าซหุงต้ม LPG และก๊าซธรรมชาติ NGV ให้สอดคล้องกับราคาต้นทุน เป็นสิ่งที่หลายรัฐบาลที่ผ่านมาไม่กล้าแตะ เพราะกลัวจะเสียการเมือง
ก็เลยใช้วิธีอุดหนุนราคา แต่การอุดหนุนราคานั้น ก็ใช้วิธีเก็บเงินเพิ่มจากผู้บริโภคน้ำมันเบนซิน ซึ่งเป็นโครงสร้างราคาที่ไม่เป็นธรรมต่อประชาชนด้วยกันเองอย่างยิ่ง
ดร.ณรงค์ชัย มีความกล้าหาญที่จะขจัดความไม่เป็นธรรมตรงนี้
ราคาจำหน่ายปลีกทั้งราคาน้ำมัน ก๊าซหุงต้ม และก๊าซธรรมชาติในปัจจุบัน ขยับปรับราคาขึ้นมาใกล้เคียงกับราคาตลาดเป็นอันมากแล้ว
ผู้ใช้เบนซิน ถูกรีดเงินออกจากกระเป๋าในรูปของกองทุนน้ำมันน้อยลงเป็นอันมาก
กองทุนน้ำมันก็มีฐานะสุทธิเป็นบวกแล้ว ต่อจากนี้ไปจะยกเลิกกองทุนน้ำมัน อันเป็นโครงสร้างที่บิดเบือนเสียก็ยังได้เลย สถานการณ์ปัจจุบันก็เป็นใจอย่างมาก เนื่องจากน้ำมันตลาดโลกมีราคาถูก จึงไม่มีโอกาสไหนจะเอื้ออำนวยเท่านี้แล้วในการยุบทิ้งกองทุนน้ำมันเสียที
ทั้งหลายทั้งปวง ก็เป็นผลมาจากการเดินหน้าปรับราคาพลังงานมาเป็นลำดับของรัฐมนตรีว่าการกระทรวงพลังงานนามดร.ณรงค์ชัยนั่นแหละ
การทำงานของกระทรวงพลังงาน เป็นที่รู้กันดีว่า ตกอยู่ภายใต้แรงกดดันจากกลุ่มอิทธิพลเอ็นจีโอเป็นอย่างมาก แต่ดร.ณรงค์ชัย หาได้เกรงกลัวไม่
แม้ในสภาสนช. และสภาปฏิรูปสปช.จะมีเอ็นจีโอเข้าไปดำรงตำแหน่งมากมาย
การเปิดแปลงสัมปทานรอบที่ 21  ซึ่งเอ็นจีโอขัดขวางจนนายกรัฐมนตรี พล.อ.ประยุทธ์ยังต้องสั่งชะลอ แต่ดร.ณรงค์ชัยก็ยังเดินหน้าหาทางออกอื่นๆ เพื่อให้มีการเปิดแปลงสัมปทานใหม่ให้ได้
ก่อนที่ก๊าซธรรมชาติจะหมดไปจากอ่าวไทย และเอ็นจีโอก็ไม่สามารถจะรับผิดชอบต่อความเสียหายใดๆ ที่เกิดขึ้นได้ รวมทั้งค่าไฟฟ้าที่จะมีราคาแพงขึ้นอย่างแน่นอน
วิสัยทัศน์รัฐมนตรีพลังงานในเรื่องโครงสร้างการใช้เชื้อเพลิงผลิตกระแสไฟฟ้า ก็เป็นเรื่องสำคัญมาก
โครงสร้างเชื้อเพลิงในปัจจุบัน ที่พึ่งพาก๊าซธรรมชาติถึงร้อยละ 65 ก็เป็นโครงสร้างที่กระจุกตัวมากเกินไป มีความเสี่ยงอย่างมาก หากก๊าซในประเทศไม่เพียงพอ และต้องนำเข้าจากต่างประเทศ
เป็นเรื่องที่คนมาเป็นรัฐมนตรีพลังงาน จะต้องตระหนัก และหาทางปรับเปลี่ยนโครงสร้างที่เป็นความเสี่ยงเช่นนี้
ดร.ณรงค์ชัย มีความเข้าใจและมีความตระหนักในเรื่องนี้เป็นอันดี ซึ่งก็แน่นอน โรงไฟฟ้าถ่านหินที่มีเทคโนโลยีสะอาด ก็เป็นทางเลือกอีกทางในการปรับโครงสร้างเชื้อเพลิงผลิตไฟฟ้า
ดร.ณรงค์ชัย อัครเศรณี จากไปด้วยผลงานที่สมควรจารึก
 
 
 
 